**Francisco Guterres**, populært kjent som *Lú-Olo* (født 7. september 1954) er en østtimoresisk politiker som har vært president i Øst-Timor siden 20. mai 2017. Han er også president i den østtimoresiske frigjøringsbevegelsen FRETILIN, og han var president i landets nasjonalforsamling fra 2002 til 2007. Han stilte som presidentkandidat for FRETILIN både ved presidentvalget i 2007 og 2012, men begge gangene tapte han i andre valgomgang for uavhengige kandidater. Han stilte på nytt i 2017, og med støtte fra daværende statsminister Xanana Gusmão og hans parti Den nasjonale kongress for timoresisk gjenoppbygging (CNRT), ble han valgt til president.

Biografi
--------

Guterres ble født 7. september 1954 i byen Ossu i Øst-Timor. Han tilhører den romersk-katolske kirke og er tidligere geriljasoldat.

På en ekstraordinær konferanse i FRETILIN i Sydney i Australia i 1998 ble Guterres utnevnt til generalkoordinator for det væpnede motstandsrådet. I juli 2001 ble han valgt til president i FRETILIN. Han ble i august 2001 valgt inn i landets konstituerende nasjonalforsamling, og han ble der valgt til forsamlingens president da Øst-Timor fikk sin uavhengighet i mai 2002 og den konstituerende forsamlingen ble omgjort til landets nasjonalforsamling.

Ved presidentvalget i 2007 stilte Guterres som kandidat for FRETILIN. Han vant første valgomgang med 27,89% av stemmene, men i andre valgomgang tapte han for José Ramos-Horta som stilte som uavhengig kandidat. Ramos-Horta fikk 69% av stemmene mot Guterres’ 31%. Han aksepterte valgresultatet og gratulerte Ramos-Horta med seieren.

Guterres ble gjenvalgt til nasjonalforsamlingen i 2007 som førstekandidat for FRETILIN.

Under presidentvalget i 2017 stilte Guterres på nytt som FRETILINs kandidat og med støtte fra den tidligere statsminister Xanana Gusmão og hans parti Den nasjonale kongress for timoresisk gjenoppbygging (CNRT). Han ble innsatt i embedet 20. mai 2017 som landets første folkevalgte partisan i presidentembedet.

Referanser
----------

1. ↑   Munzinger Personen, Munzinger IBA 00000031081, besøkt 9. oktober 2017[Hentet fra Wikidata]
2. ↑   Brockhaus Enzyklopädie, Brockhaus Online-Enzyklopädie-id guterres-francisco[Hentet fra Wikidata]
3. ↑  «Results from the National Electoral Commission» (PDF). Comissão Nacional de Eleições Timor-Leste. 18. april 2007. Arkivert fra originalen (PDF) 16. februar 2008. Besøkt 10. april 2021.
4. ↑  «Two set to square off for presidency». news.com.au. 18. april 2007. Arkivert fra originalen 15. februar 2008. Besøkt 10. april 2021.
5. ↑  «Guterres congratulates Horta as new president of Timor-Leste». Xinhua ("People's Daily Online"). 11. mai 2007.
6. ↑  «National Provisional Results from the 30 June 2007 Parliamentary Elections» (PDF). Comissão Nacional de Eleições Timor-Leste. 9. juli 2007. Arkivert fra originalen (PDF) 31. oktober 2007. Besøkt 10. april 2021.
7. ↑  Amanda Hodge (22. mars 2017). «Francisco Guterres set to become East Timor's fourth president». The Australian.
8. ↑  «East Timor: Birth of a Nation: Lu Olo's Story». Archived from the original on 5. juni 2008. Besøkt 9. april 2021. CS1-vedlikehold: Uheldig URL (link)

|  |  |
| --- | --- |
| Oppslagsverk/autoritetsdata | Brockhaus Enzyklopädie **·** Nationalencyklopedin **·** VIAF **·** GND **·** BBC Things **·** Munzinger (iba)
 |